CELEX: C2004/262/29
Language: el
Date: 2004-10-23 00:00:00
Title: Υπόθεση C-332/04: Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 28 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/16
            
         Προσφυγή της Επιτροπής των Ευρωπαϊκών Κοινοτήτων κατά του Βασιλείου της Ισπανίας, που ασκήθηκε στις 28 Ιουλίου 2004
   (Υπόθεση C-332/04)
   (2004/C 262/29)
   Η Επιτροπή των Ευρωπαϊκών Κοινοτήτων, εκπροσωπούμενη από τον Gregorio Valero Jordana, μέλος της νομικής της υπηρεσίας, και τη Florence Simonetti, εθνική εμπειρογνώμονα αποσπασμένη στην εν λόγω υπηρεσία, με τόπο επιδόσεων στο Λουξεμβούργο, άσκησε στις 28 Ιουλίου 2004 προσφυγή ενώπιον του Δικαστηρίου των Ευρωπαϊκών Κοινοτήτων κατά του Βασιλείου της Ισπανίας.
   Η προσφεύγουσα ζητεί από το Δικαστήριο:
   
               α)
            
            
               να αναγνωρίσει ότι το Βασίλειο της Ισπανίας:
               
                           —
                        
                        
                           προβαίνοντας σε μερική μόνον εφαρμογή του άρθρου 3 της οδηγίας 85/337/ΕΟΚ (1) του Συμβουλίου, της 27ης Ιουνίου 1985, για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον, όπως τροποποιήθηκε με την οδηγία 97/11/ΕΚ (2),
                        
                     
                           —
                        
                        
                           παραλείποντας να μεταφέρει το άρθρο 9, παράγραφος 1, της οδηγίας 85/337/ΕΟΚ, όπως έχει τροποποιηθεί,
                        
                     
                           —
                        
                        
                           μη εφαρμόζοντας το μεταβατικό καθεστώς που ορίζεται από το άρθρο 3 της οδηγίας 97/11/ΕΚ,
                        
                     
                           —
                        
                        
                           παραλείποντας να μεταφέρει ορθώς το σημείο 10, στοιχείο β), του παραρτήματος ΙΙ της οδηγίας 85/337/ΕΟΚ, όπως έχει τροποποιηθεί, σε σχέση με τα άρθρα 2, παράγραφος 1, και 4, παράγραφος 2, και
                        
                     
                           —
                        
                        
                           παραλείποντας να υποβάλει στη διαδικασία εκτιμήσεως των περιβαλλοντικών του επιπτώσεων το έργο κατασκευής ενός κέντρου ψυχαγωγίας στην Πατέρνα (Βαλένθια) και, ως εκ τούτου, μη εφαρμόζοντας τις διατάξεις των άρθρων 2, παράγραφος 1, 3, 4, παράγραφος 2, 8 και 9 της οδηγίας 85/337/ΕΟΚ, όπως έχει τροποποιηθεί,
                        
                     παρέβη τις υποχρεώσεις που υπέχει από τις ως άνω οδηγίες,
            
         
               β)
            
            
               να καταδικάσει το Βασίλειο της Ισπανίας στα δικαστικά έξοδα.
            
         Λόγοι ακυρώσεως και κύρια επιχειρήματα:
   Η ισπανική κανονιστική ρύθμιση για την προσαρμογή του εσωτερικού δικαίου στην οδηγία 85/377/ΕΟΚ, όπως αυτή τροποποιήθηκε από την οδηγία 97/11/ΕΚ, η οποία συνίσταται κατ' ουσίαν στο βασιλικό διάταγμα 1302/1986, της 28ης Ιουνίου 1986, περί εκτιμήσεως των επιπτώσεων στο περιβάλλον, όπως τροποποιήθηκε από τον νόμο 6/2001, της 8ης Μαΐου 2001, δεν επιβάλλει την υποχρέωση μελέτης των προβλέψιμων συνεπειών της αλλεπιδράσεως μεταξύ των διαφόρων περιβαλλοντικών παραγόντων στο πλαίσιο της μελέτης των επιπτώσεων στο περιβάλλον, γεγονός που συνιστά παράβαση του άρθρου 3 της οδηγίας 85/337/ΕΟΚ, όπως έχει τροποποιηθεί.
   Η ισπανική κανονιστική ρύθμιση δεν περιλαμβάνει την υποχρέωση δημοσιοποιήσεως της διοικητικής αποφάσεως περί χορηγήσεως ή μη της άδειας εκτελέσεως του σχεδίου, ούτε του περιεχομένου της αποφάσεως και των όρων που το συνοδεύουν, κατά παράβαση του άρθρου 9, παράγραφος 1, της οδηγίας 85/337/ΕΟΚ, όπως έχει τροποποιηθεί.
   Το άρθρο 3, παράγραφοι 1 και 2, της οδηγίας 97/11/ΕΚ ορίζει ότι οι διατάξεις της εν λόγω οδηγίας εφαρμόζονται στα νέα σχέδια για τα οποία ζητείται άδεια από τις 14 Μαρτίου 1999. Η ισπανική κανονιστική ρύθμιση αντιβαίνει στην κοινοτική αυτή διάταξη, καθόσον η εν λόγω διάταξη δεν εφαρμόζεται στα σχέδια ιδιωτικών έργων που αναμένουν άδεια της διοικήσεως ούτε στα σχέδια δημόσιων έργων που έχουν ήδη τεθεί στην διάθεση του ενδιαφερόμενου κοινού ή αυτά που εγκρίθηκαν πριν από τις 8 Οκτωβρίου 2000.
   Η παράγραφος 10, στοιχείο β), του παραρτήματος II της οδηγίας 85/337/ΕΟΚ, όπως έχει τροποποιηθεί, περιλαμβάνει μεταξύ των έργων που οφείλουν, ενδεχομένως, να υποβληθούν σε εκτίμηση των συνεπειών τους στο περιβάλλον, τα έργα αστικής αναπτύξεως, συμπεριλαμβανομένης της κατασκευής εμπορικών κέντρων και χώρων σταθμεύσεως αυτοκινήτων. Η ισπανική κανονιστική ρύθμιση περιορίζει την εν λόγω υποχρέωση στα έργα που εκτελούνται εκτός των αστικών περιοχών. Η Επιτροπή υποστηρίζει ότι ο περιορισμός αυτός, που έχει ως αποτέλεσμα να μη λαμβάνονται γενικώς υπόψη κριτήρια και κατώτατα επιτρεπτά όρια (κατώφλια) όσον αφορά τις διαστάσεις και τη φύση των έργων, υπερβαίνει τα όρια της διακριτικής ευχέρειας που παρέχεται στα κράτη μέλη δυνάμει των άρθρων 2, παράγραφος 1, και 4, παράγραφος 2, της οδηγίας 85/337/ΕΟΚ, όπως έχει τροποποιηθεί. Επιπλέον, η εξέταση της ισπανικής νομοθεσίας, τόσο σε επίπεδο κεντρικής διοικήσεως του κράτους όσο και σε επίπεδο αυτόνομων περιοχών, οδηγεί στο συμπέρασμα ότι τα έργα αστικής αναπτύξεως σε αστικές και προς αστικοποίηση περιοχές δεν υποβάλλονται, στις περισσότερες αυτόνομες περιοχές, σε εκτίμηση ως προς περιβαλλοντικές τους συνέπειες.
   H πλημμελής προσαρμογή του εσωτερικού δικαίου στην παράγραφο 10, στοιχείο β), του παραρτήματος ΙΙ της οδηγίας 85/337/ΕΟΚ, όπως έχει τροποποιηθεί, είχε ως αποτέλεσμα να μην πραγματοποιηθεί από τις ισπανικές αρχές εκτίμηση των περιβαλλοντικών επιπτώσεων ενός κέντρου αναψυχής στην Πατέρνα (Βαλένθια), με μοναδική αιτιολογία το ότι κατασκευαζόταν σε αστική περιοχή.
   
      (1)  ΕΕ L 175 της 5.7.1985, σ. 40.
   
      (2)  Του Συμβουλίου, της 3ης Μαρτίου 1997, περί τροποποιήσεως της οδηγίας 85/337/ΕΟΚ (ΕΕ L 73 της 14.3.1997, σ. 5).